༥༦༣༽༄། ། འཕོ་བ་ལ་རབ་འོད་གསལ། འབྲིང་སྒྱུ་ལུས། ཐ་མ་བསྐྱེད་རིམ་གྱི་འཕོ་བ། ། བླ་མ་དམ་པ་རྣམས་དང་དཀྱིལ་འཁོར་གྱི་བདག་པོ་དང་། དཔལ་རྡོ་རྗེ་མཁའ་འགྲོ་མ་རྣམས་ལ་གུས་པས་ཕྱག་འཚལ་ལོ། ། བདག་གི་བླ་མ་ཐམས་ཅད་མཁྱེན་པའི་སངས་རྒྱས་དེའི་ཞལ་ནས། གསང་སྔགས་ཀྱི་གདམས་ངག་དང་རྗེས་སུ་བསྟན་པ་ཟབ་མོ་ཁག་ཅིག་བྱ་ན། ཁྱེད་སྒོམ་ཆེན་རྙིང་པ་རྣམས་བཞུགས་ཤིག་གསུངས་ནས། འཕོ་བའི་གདམས་ངག་ཅིག་བྱ་ན་སྔར་ནས་བསྒོམ་གོམས་པ་སྦྱངས་པ་དང་། འཆི་ཁར་བསྒོམ་པ་བཙན་ཐབས་གཉིས་སུ་འདུས་པ་ལས། དེ་གཉིས་གང་ཡིན་ཡང་ལུགས་གསུམ་སྟེ། རབ་འོད་གསལ། འབྲིང་སྒྱུ་ལུས། ཐ་མ་བསྐྱེད་རིམ་མོ། ། སེམས་བསྐྱེད་པ་སེམས་ཀྱིས་འཕེན་པ་དང་། ཡི་དམ་གྱི་སྟོང་ར་བསྒོམ་ནས་སྤྱི་བོའི་སྟེང་འདོམ་གང་གི་ནམ་མཁའ་ལ། སེང་གེ་དང་པདྨ་ཉི་ཟླ་བཞི་བརྩེགས་ཀྱི་སྟེང་ན་མཚན་ཉིད་དང་ལྡན་པའི་བླ་མའམ། སྟོན་པ་སངས་རྒྱས་བསྒོམ་པ་ཡུལ་གྱི་དང་། བླ་མ་མངོན་པར་རྟོགས་པ་དང་ལྡན་པ་དགོས་གསུངས། འདིའི་སྐབས་སུ་རྗེ་མཐའ་རྩ་བས་ཟུར་སྒོམ་གྱི་སློབ་མ་ཞིག་ལ་སྤྱི་བོར་བསྒོམ་པས་ཆོག་གསུངས་ཀྱི་གདའོ། ། ལུས་ཀྱི་དཀྱིལ་དྲང་པོར་ཨ་བ་དྷུ་ཏཱི་ཕྱི་དཀར་ལ་ནང་དམར་པ་མདའ་སྨྱུག་འབྲིང་པོའི་ཚད་ཙམ་པ། ཡར་རྩེ་ཚངས་བུག་ཡིན་ཏེ་ཁ་གཉིས་སུ་གྱེས་པ་ལ་གཙུག་གཉིས་ཀྱང་ཡོད་གསུངས། མར་སྣ་གསང་རྡོར་གྱི་རྩེ་མོར་ཟད་པ་ཡིན་ཏེ། བཤང་གཅི་གཉིས་ཀྱི་རྩ་བར་ཟུག་པ་ཡིན་ཏེ། དམིགས་པ་མི་གསལ་ཡང་སྒོམ་བསྒོམས་པས་གསལ་གསུངས་ཏེ། རྩའི་ནང་དེར་རླུང་ཚུད་པའམ། འཆི་བའི་དུས་སུ་ཡུལ་ཉི་ཤུ་རྩ་བཞིའི་ནང་དུ་རླུང་ཐམས་ཅད་འདུས་ཏེ། དེ་རྣམས་དབུ་མར་ཚུད་པས་ཡན་ལག་བཅད་ཀྱང་མི་ཚོར་བས་ས་རྡོ་བཞིན་དུ་སོང་། མིག་གྱེན་ལ་ལྡོག་ཅིང་རྐང་པ་ཤད་ཤད་བྱེད་པ་དབུ་མ་ཁ་བྱེ་བ་ཡིན་ཏེ། ཕྱི་དབུགས་ཆད་ནང་དབུགས་དེ་ནས་ཅུང་མི་འཆད་པས་མི་ཞེ་སྡང་ཆུང་བས་སྤྱི་བོར་ཏུག་ཏུག་བྱས་ན་ཤེས་པ་སྔོན་གྱི་གནས་སུ་ཁྲིད་དེ་འཕོ་བ་དུས་གནད་ཆེ་སྟེ་རླུང་གནད་དེའོ་གསུངས། སྙིང་ཁ་ན་བྱང་སེམས་ཀྱི་རྟེན་ཧཱུྃ་དམར་པོ་ཞིག་ཡོད་པ་དེ་གསང་གནས་སུ་ལྷུང་ནས། དེ་ལས་མེ་དམར་རམ་གྱིས་འབར་བས་ལུས་ཕྱི་ནང་གི་ལས་དང་ཉོན་མོངས་པ་ཐམས་ཅད་བསྲེགས་ནས། ཧཱུྃ་དམར་པོ་དེ་དཔྱང་ཐག་ལ་རྫེའུ་རྫ་མ་ཆུང་བ་འདྲེན་པའམ། བ་ཐག་རྡོག་པའམ། མདའ་འཕངས་པའམ་གང་བདེ་བས་ལྟེ་བ་ནས་སྙིང་ག་མགྲིན་པ་སྤྱི་བོར་དྲངས་ཏེ་ཚངས་བུག་ནས་བླ་མའི་ཐུགས་ཀར་རྒྱངས་ཀྱིས་བཏང་ལ། འོད་གསལ་ཕྱག་རྒྱ་ཆེན་པོ་ལ་ལྷན་གྱིས་བཞགདེ་མེད་ན་འཁོར་འདས་ཀྱི་ཆོས་ཐམས་ཅད་རང་གི་སེམས། དེ་སྐྱེ་བ་མེད་པ་ནམ་མཁའི་དཀྱིལ་ལྟ་བུ་ཡིན་སྙམ་དུ་དེ་ལྟར་ཡུན་རིང་དུ་བཞགདེ་ནས་བླ་མ་དེར་བཞུགས་ལ་ཧཱུྃ་དེ་མར་ལྟེ་འོག་སོར་བཞིར་ཕབ་ལ་འོད་གསལ་ལ་ཡུན་ཐུང་ངུར་བཞགདེ་ལྟར་གྱེན་ལ་འཕངས་ཏེ་ཡང་ཡང་སྦྱངས་ལ་འཇོག་ཁར་ལྟེ་འོག་སོར་བཞི་བཤང་གཅིའི་མཚམས་གསང་གནས་སུ་བཞག་སྟེ། འོད་གསལ་ལ་ཡུན་རིང་དུ་བཞག་སྟེ་དགེ་བ་བསྔོ་བར་བྱའོ། ། བླ་མ་ཡང་རང་ལ་བསྟིམ་ལ་དབུགས་དགག་གསུངས། དེའི་དུས་སུ་ལུས་ཀྱི་འཁྲུལ་འཁོར་རྐང་པ་དཀྱིལ་ཀྲུང་བྱ། སྒལ་ཚིག་དྲང་པོར་བསྲང་། མགྲིན་པ་དགུགམིག་སྣ་རྩེར་བཞགལག་པ་མཉམ་གཞག་མཐེ་བོང་བསྣོལ་ལ་ལྟེ་བའི་འོག་སོར་བཞིར་མནན་ཏེ་སྦྱང་བའམ་ཉལ་ཏེ་ཡང་སྦྱང་གསུངས། རྟགས་སྤྱི་བོ་ཟ་བ་དང་འཕྲིག་པ་འཕར་བ་དང་། འགུལ་བ་དང་། སྙུང་བུས་བཙབས་པ་འདྲ་བ་འོང་སྟེ། ཞག་གསུམ་མམ་བདུན་ནམ་ཟླ་བ་ཕྱེད་ཚུན་ཆད་ཀྱིས་འབྱོངས། དེ་ནས་བཞག་པས་ཆོགལན་གཅིག་དགོས་པའི་དུས་སུ་སྦྱང་གསུངས། འདི་ཙམ་ལས་མང་ན་སྙིང་རླུང་ཅན་དུ་འགྲོ་བ་དང་། ཤེས་པ་སྐྱོན་ཅན་དུ་འགྲོ་བ་ལ་སོགས་པ་འབྱུང་གསུངས། རྩ་ཤིན་ཏུ་གསལ་བར་བྱས་ལ་རྩ་ལ་བརྟེན་དགོས་རྩ་ཕྲ་ན་མི་གསལ་སྦོམ་ན་གསལ་བ་ཡིན་གསུངས། དེ་ཡང་ཤས་ཅིག་ཕྱག་རྒྱ་ཆེན་པོའི་རྟོགས་པ་ཡོད་པ་ལ་འཕོ་བ་སྦྱང་དགོས་སམ་མི་དགོས་ཟེར་ཏེ་ཤིན་ཏུ་ཡང་དགོས། རྩ་དབུ་མ་ལ་བརྟེན་ནས་ཤེས་བྱའི་སྒྲིབ་པ་སྤོང་བར་བཞེད་པ་ཡིན་གསུངས། དེ་ལ་ལུས་དྲང་པོར་མ་བསྲང་བ་དང་སྤྱི་བོའི་བླ་མ་ཚངས་བུག་གི་ཐད་དུ་མ་བཞུགས་པས་སྐྱོན་ལྟག་པ་ན་བ་དང་། དཔྲལ་བ་ན་བ་དང་། གཡས་གཡོན་དུ་ཟུག་པ་ལ་སོགས་པས་སྐྱོན། དྲང་པོར་སྲང་བས་སོལ་གསུངས། ཡང་ལུས་ཕྱི་ནང་ཐམས་ཅད་ཚ་བ་དང་ཚ་འབྲབ་བྱེད་པ་བྱུང་ན་རྩ་སྤྱི་བོར་ཐལ་གྱིས་བཏང་ལ། ཧཱུྃ་སྤྱི་བོར་འབུར་ཙམ་འཕང་གྱིན་མར་དབབ་པ་ལན་འགའ་བྱས་ལ། དེ་ནས་བླ་མའི་ཐུགས་ཀར་འཕང་གསུངས་པར་གདའཽ། ། འདི་སྡིག་པོ་ཆེ་ལ་བྱས་ཀྱང་བཙན་ཐབས་སུ་སངས་རྒྱ་བ་ཡིན་ཏེ། གསང་སྔགས་བྱིན་རླབས་དང་གདམས་ངག་གི་གནད་ཀྱིས་འཚང་རྒྱ་བ་བྱ་བ་ཡིན་ཏེ། འཆི་ཁའི་མཚམས་སྦྱོར་ལ་རག་ལས་ཏེ། རྒྱལ་པོ་ཆོས་རྒྱལ་མྱ་ངན་མེད་ཀྱིས་ནུབ་གཅིག་ལ་མཆོད་རྟེན་བྱེ་བ་འཛམ་བུའི་གླིང་དུ་བཞེངས། བསོད་ནམས་ཀྱི་ལས་དེ་ཙམ་བྱས་པ་ལ། ནད་གཡོག་མོས་རྔ་ཡབ་ཀྱི་རླུང་གཡབ་གཡབས་པས་ཡུ་བ་དབུ་ལ་ཐུག་པས། ང་ལས་བཟང་བ་འདི་ལས་ངན་པས་ཀྱང་མ་གུས་པ་འདི་བྱེད་སྙམ་པས། ཞེ་སྡང་སྐྱེས་པས་མཚམས་སྦྱར་ཏེ་འཆི་བའི་དུས་བྱས་པས། སྒོ་ཁང་གི་རྫིང་བུ་ཞིག་ཏུ་སྦྲུལ་དཀར་པོ་ཁ་གདང་ངེ་བ་ཞིག་ཏུ་གྱུར་ནས། དེ་ཤི་འཕོས་ཏེ་མནར་མེད་དུ་འགྲོ་བར་དགྲ་བཅོམ་པས་གཟིགས་ཏེ། ཀྱེ། རྒྱལ་པོ་ཆེན་པོ། ཞེས་བོས་པས་སྔར་གྱི་བག་ཆགས་དྲན་ཏེ་སུམ་ཅུ་རྩ་གསུམ་གྱི་ལྷར་སྐྱེས་པའམ། ཤན་པ་རྨེ་རུ་རྩེས་གླང་བསད་སེམས་ཀྱིས་བཀྱིགས་པ་ལ་བ་གླང་བྲེད་ནས་འཕྲལ་པས་ཐག་པ་བཅད་ནས་བྲོས་པས་གཡང་ལ་ལྷུང་བའི་ཤན་པ་ཡང་གྲི་ཐོགས་ཏེ་ཕྱིར་མཆོངས་པ། བཅོམ་ལྡན་འདས་ཀྱི་གསུང་སྙན་པོས། རྟེན་འབྲེལ་བཅུ་གཉིས་བརྗོད་པས་དེ་སེམས་སྤྲོ་བས། མནར་མེད་དུ་སྐྱེ་རྒྱུར་སུམ་ཅུ་རྩ་གསུམ་གྱི་ལྷར་སྐྱེས་པ་ལ་སོགས་ཀྱི་འཕོ་བའི་གོ་བ་དེ་ཡིན། གལ་ཆེ་གསུངས། ཡང་མདོ་སྡེ་ནས་ཉལ་ཐབས་ཀྱིས་འཕོ་བ་གསུངས་པ་དང་། གསང་སྔགས་གཉིས་གནད་གཅིག་ཏུ་འོང་བར་འདུག་སྟེ། ཞབས་གཉིས་ལོང་བུའི་སྟེང་དུ་ལོང་བུ་བརྩིགས་ཏེ། བརྐྱང་བས་བཤང་གཅི་གཉིས་ཀྱི་གནས་ནང་དུ་འཐེན་པས། དམྱལ་བ་དང་ཡི་དྭགས་ཀྱི་འགྲོ་བ་བཀགགཡས་ཀྱི་གྲུ་མོས་ནུ་མ་མནན་ལ་ལག་སོར་ལྔས་རྩེའུ་མིག་སྣ་བུག་གཡས་ཁ་བཀག་པ་ནི་དབང་པོའི་སྒོ་བསྡམ་པའི་གནད་ཡིན། ལག་པ་གཡོན་བརླ་སྟེང་དུ་བརྐྱང་བ་ནི་ཏིང་ངེ་འཛིན་སྐྱེ་བའི་གནད་ཡིན་ཏེ། འདིས་ཀྱང་ངན་སོང་དུ་སྡིག་པོ་ཆེ་ཡང་མི་འགྲོ་བ་ཡིན་གསུངས། ཡང་སྒོམ་ཆེན་པ་འཆི་བའི་དུས་སུ་འཕོ་བ་མཛད་པ་ཀུན་ལ་འཇའ་ཚོན་འོད་འབར་བར་འདུག་སྟེ། འདི་ཧཱུྃ་དེ་ཁ་དོག་དམར་པོར་བསྒོམས་པས། རྗེ་བཙུན་མའི་ས་བོན་དུ་སོང་བས་འཇའ་དང་འོད་ཟེར་ལ་སོགས་པ་བསམ་གྱིས་མི་ཁྱབ་པར་འབྱུང་པར་འདུག་པས། འཕོ་བ་འདི་གདམས་པ་ཟབ་མོ་ཡིན་ཏེ་གལ་ཆེ་གསུངས། དུད་འགྲོ་འཆི་བ་ཀུན་ལ་ཡང་ངོས་གཡས་འོག་ཏུ་ཆུག་ལ་ཞོག་གསུངས། འདི་འབྲི་གུང་དུ་ལྔ་བརྒྱ་ཙམ་ལ་བཏབ་པས་ཕལ་ཆེར་གྱིས་རྟགས་ཐོན་ཏེ་བཅོས་མང་པོ་ཡང་མཛད་པ་ལགས་སོ། ། ། །